****

**G U V E R N U L R O M Â N I E I**

**ORDONANȚĂ DE URGENȚĂ**

**privind unele măsuri pentru acordarea de sprijin financiar din fonduri naționale pentru întreprinderi a căror activitate comercială a fost întreruptă parțial sau total în perioada stării de urgență si a stării de alertă, în contextul crizei COVID-19**

În contextul actual, răspândirea virusului COVID-19 este un șoc major atât pentru economiile globale, cât și pentru economia națională și prevenirea răspândirii acestuia, reprezentând o prioritate de sănătate publică pentru cetățenii și entitățile economice,

În baza Decretului nr. 195 din 16 martie 2020 privind instituirea stării de urgență pe teritoriul României, a Legii nr. 55/2020 privind unele măsuri pentru prevenirea și combaterea efectelor pandemiei de COVID-19, a Hotărârii Guvernului nr. 394/2020 privind aprobarea instituirii stării de alertă la nivel național și a măsurilor care se aplică pe durata acestora pentru prevenirea și combaterea efectelor pandemiei de COVID-19 au fost impuse restricții de funcționare operatorilor economici care își desfășoară activitatea în cadrul centrelor comerciale, restricții ce au constat în suspendarea temporară, pe perioada stării de urgență și a stării de alertă, a activității anumitor operatori economici care își desfășoară activitatea în cadrul centrelor comerciale, excepție făcând doar magazinele din centrele comerciale considerate esențiale respectiv farmaciile, magazinele care comercializează produse alimentare și nealimentare tip supermarket, optică medicală, spălătoriile,

Măsurile obligatorii impuse de autoritățile competente au avut un impact negativ direct asupra întreprinderilor care își desfășoară activitatea în centrele comerciale, ducând la suspendarea activității acestora din motive neimputabile lor și, în consecință, la trimiterea personalului angajat în șomaj tehnic,

În cazul specific al centrelor comerciale cu suprafața de peste 15.000 mp nu a fost vorba de o contractare inerentă a cererii ca efect direct al pandemiei, pierderile întreprinderilor în cauză fiind determinate, pentru perioada menționată, de restricțiile administrative impuse prin Ordonanța Militară nr. 2/2020 privind măsuri de prevenire a răspândirii COVID-19,

Conform prognozelor, creșterea reală a PIB în 2020 va înregistra o evoluție negativă, ca urmare a izbucnirii epidemiei de COVID-19, iar adoptarea unor măsuri de natură economică de către statele membre ale Uniunii Europene reprezintă acțiuni esențiale pentru a atenua aceste efecte negative asupra economiei. Astfel, scopul schemei de ajutor de stat este de a reduce impactul negativ asupra operatorilor economici care își desfășoară activitatea în cadrul centrelor comerciale, prin acordarea de ajutor unic nerambursabil care acoperă o parte din costurile cu chiria aferentă perioadei în care activitatea respectivilor operatori economici a fost suspendată în cadrul spațiilor închiriate, ținând cont de faptul că respectivii operatori economici pot întâmpina dificultăți foarte mari în plata contravalorii chiriilor datorate în temeiul contractului de închiriere pe care îl au cu centrele comerciale,

Operatorii economici a căror activitate a fost suspendată temporar în cadrul centrelor comerciale dețin o pondere importantă în contribuțiile la bugetul de stat, iar pentru reluarea urgentă a activității au nevoie de sprijin constând în capital de lucru care urmează a fi utilizat pentru finanțarea parțială a plății anumitor costuri datorate, dintre care costurile cu chiriile reprezintă o parte importantă pentru mulți astfel de operatori economici,

Totodată, acești operatori economici angajează un număr mare din forța de muncă activă a României prin contractele individuale de muncă încheiate, astfel încât nevoia de sprijin a acestora prin granturi este o nevoie reală cu un impact mare asupra echilibrelor macroeconomice ale României,

Măsurile de sprijin pentru reluarea activităților economice la nivel național influențează direct capacitatea operațională a întreprinderilor de a-și relua activitățile pe o piață de consum grav afectată de criza coronavirusului COVID-19, iar prin neluarea acestor măsuri de sprijin, întreprinderile se pot confrunta cu grave dificultăți în desfășurarea activităților curente și cu impact direct asupra veniturilor bugetului de stat, dar și asupra creșterii ratei șomajului în România,

Scopul măsurilor de sprijin este să asigure continuitatea activității operatorilor economici din centrele comerciale, grav afectați de impactul economic al epidemiei de coronavirus prin:

* îmbunătățirea accesului la lichidități, pentru a-i ajuta să își continue activitatea și să păstreze locurile de muncă
* stimularea proprietarilor să contribuie la reducerea impactului epidemiei de coronavirus prin atenuarea deficitelor bruște de lichidități cu care se confruntă întreprinderile care închiriază spații în centrele comerciale (chiriașii), din cauza măsurilor impuse de statul român pentru a limita răspândirea coronavirusului.

Ajutorul de stat reduce chiria aferentă perioadei în care activitatea acestora a fost întreruptă parțial sau total, datorată conform contractelor comerciale existente înaintea declarării pandemiei, permițându-le, astfel, să își continue activitatea și să își păstreze forța de muncă,

Luând în considerare că există un risc substanțial de recesiune economică în anul 2020, în acest context multe segmente ale economiei europene fiind blocate din cauza COVID-19 cu impact direct pe lanțurile de aprovizionare și schimburile comerciale globale, se impune astfel adoptarea de măsuri de sprijin pentru deblocarea și restartarea activităților economice,

Ținând cont de faptul că sprijinirea întreprinderilor reprezintă o prioritate a programului de relansare economică al Guvernului României,

In condițiile în care acest sector are o contribuție importantă la creșterea economică națională și crearea de locuri de muncă, sens în care acestea trebuie să beneficieze din partea statului de politici publice care vizează printre altele îmbunătățirea accesului la finanțare,

Luând în considerare faptul că este necesară adoptarea unui act normativ care să asigure temeiul juridic pentru modificarea legii bugetului de stat,

Întrucât neadoptarea unor măsuri în regim de urgență pentru întreprinderi ar conduce la întârzierea relansării economice,

Ținând cont de faptul că neluarea unor măsuri urgente, cu caracter excepțional, ar putea aduce prejudicii bugetului de stat urmare încetării activității unor operatori economici,

Dat fiind faptul că aspectele indicate vizează interesul public și constituie o situație extraordinară, a cărei reglementare nu poate fi amânată, care impune adoptarea de măsuri imediate prin ordonanță de urgență,

În temeiul art. 115 alin. (4) din Constituția României, republicată,

**Guvernul României adoptă prezenta ordonanță de urgență.**

**Capitolul I – Dispoziții generale**

**Art. 1. -**  **(1)** Prin prezenta ordonanță de urgență se stabilește cadrul legal cu privire la instituirea unei scheme de ajutor de statprivind acordarea de finanțare din fonduri publice pentru a acoperi o parte din costurile cu chiriile pentru întreprinderile a căror activitate a fost suspendată de Guvern pe perioada stării de urgență și a stării de alertă, respectiv pentru perioada 16 martie 2020 - 15 iunie 2020. Ajutoarele de stat acordate în baza prezentei scheme sunt compatibile cu piața comună în baza art. 107 alin. (3) lit. (b) din TFUE, astfel cum este interpretat de secțiunea a 2-a și secțiunea 3.1 din Cadrul temporar pentru măsuri de ajutor de stat de sprijin a economiei în contextul actualei epidemii de Covid-19 (2020/C91I/01) publicată în Jurnalul Oficial al Uniunii Europene din 20.03.2020, cu modificările și completările ulterioare.

**(2)** Ajutoarele aprobate prin prezenta schemă de ajutor de stat se acordă după obținerea deciziei de autorizare din partea Comisiei Europene.

**(3)** În sensul prezentei ordonanțe de urgență, termenii și expresiile de mai jos au următoarea semnificație:

1. contract de închiriere - contractul având ca obiect închirierea unuia sau mai multor spații comerciale situate în cadrul centrelor comerciale în care își desfășoară activitatea mai mulți operatori și cu privire la care s-au aplicat unilateral sau prin acordul părților discount-uri față de valoarea chiriei aferentă lunii februarie 2020

2. chirie fixă - costul de închiriere a spațiului comercial, calculat drept contravaloarea lunară a unui cost/mp, la nivelul aplicabil în contractul de închiriere în luna februarie 2020, excluzând contravaloarea costurilor comune și a cheltuielilor de marketing definite conform contractului de închiriere

3. spațiu comercial - spațiu autorizat în care se desfășoară activități de comercializare a produselor, serviciilor de piață și de alimentație publică ce utilizează o infrastructură comună și utilități adecvate

4. centru comercial - structură de vânzare cu suprafață medie sau mare în care se desfășoară activități de comercializare cu amănuntul de produse, servicii de piață și de alimentație publică, ce utilizează o infrastructură comună și utilități adecvat, având o suprafață de vânzare mai mare de 15.000 mp

5. întreprindere în dificultate - întreprinderile care nu se aflau în dificultate, în sensul prevederilor art. 2 pct. 18 din Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea art. 107 și art.108 din Tratat, cu completările și modificările ulterioare, dar care s-au confruntat cu dificultăţi sau au intrat în dificultate ulterior, din cauza pandemiei de COVID-19

6. aplicație informatică - programul electronic de înregistrare online utilizat pentru înregistrarea și administrarea ajutorului de stat în scopul prezentei scheme

7. data acordării ajutorului - data semnării contractului de finanțare dintre beneficiar și Ministerul Economiei, Energiei și Mediului de Afaceri

8. discount - procentul pe care îl reprezintă, raportat la chiria aferentă lunii februarie 2020, reducerea aplicată de către proprietar in mod unilateral sau prin acordul părților

9. perioada închisă - oricare perioadă de timp în care activitatea comercială a chiriașilor din spațiile închiriate in baza unor contracte de închiriere în cadrul centrelor comerciale în care își desfășoară activitatea mai mulți operatori economici a fost suspendată, ca urmare a măsurilor impuse de autoritățile române în perioada stării de urgența și a stării de alertă și până la data ridicării restricțiilor de funcționare în legătura cu chiriașul, respectiv 22.03.2020 – 14.06.2020

10. durata schemei - prezenta schemă de ajutor de stat se aplică de la data adoptării sale până la 31.12.2020

11. contractul de finanțare – act juridic cu titlu oneros, încheiat între Ministerul Economiei, Energiei și Mediului de Afaceri, în calitate de furnizor, pe de o parte, și beneficiar, pe de altă parte, prin care se aprobă acordarea finanțării în temeiul prezentei scheme

**Art. 2. -**   **(1)** Beneficiarii schemei de ajutor de stat sunt întreprinderi înființate în baza prevederilor Legii societăților [nr. 31/1990](act:68487%200), republicată, cu modificările și completările ulterioare, ale Ordonanței de Urgență a Guvernului [nr. 6/2011](act:140776%200) pentru stimularea înființării şi dezvoltării microîntreprinderilor de către întreprinzătorii debutanți în afaceri, aprobată cu modificări prin Legea [nr. 301/2011](act:285188%200), cu modificările și completările ulterioare, sau ale Legii [nr. 1/2005](act:397763%200) privind organizarea și funcționarea cooperației, republicată, cu modificările ulterioare, și care îndeplinesc, la data depunerii cererii de finanțare, criteriile de eligibilitate impuse de legislația în domeniul ajutoarelor de stat și condițiile de eligibilitate prevăzute în schema de ajutor de stat, inclusiv cele impuse de legislația în domeniul ajutoarelor de stat.

**(2)** Întreprinderile beneficiare trebuie să nu fi fost întreprinderi în dificultate în conformitate cu art. 2, pct. 18 din Regulamentul (UE) nr.651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea art. 107 și art. 108 din Tratat, modificat și completat prin Regulamentul (UE) nr. 1084/2017.

**(3)** Prin excepție, ajutorul se poate acorda microîntreprinderilor sau întreprinderilor mici care se aflau în dificultate la 31 decembrie 2019, astfel cum sunt definite în anexa nr. I la Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din Tratat, cu condiția să nu facă obiectul unei proceduri colective de insolvență în temeiul legislației naționale și să nu fi primit ajutor pentru salvare sau ajutor pentru restructurare.

**(4)** Dispozițiile alin. 3 se aplicămicroîntreprinderilor sau întreprinderilor mici care au beneficiat de ajutor de salvare, iar în momentul acordării să fi rambursat împrumutul sau să fi încetat garanția, precum și celor care au beneficiat de ajutor pentru restructurare, iar în momentul acordării ajutorului să nu mai facă obiectul unui plan de restructurare.

**(5)** Întreprinderile beneficiare trebuie să îndeplinească următoarele condiții pentru a fi eligibile:

1. să dețină Certificat pentru Situații de Urgență emis de Ministerul Economiei, Energiei și Mediului de Afaceri
2. să își desfășoare activitatea în centre comerciale cu suprafață mai mare de 15.000 de m.p., având contract de închiriere în vigoare ~~l~~a data de 15 martie 2020
3. să fi beneficiat din partea centrului comercial de o reducere de minim 50% din valoarea chiriei fixe calculată pentru perioada închisă. Finanțarea de la stat se acordă în situația în care reducerea de 50% a fost acordată de către centrul comercial înaintea depunerii aplicației pentru accesarea grantului
4. să beneficieze de o reducere de minim 15% din Chiria Fixă, pe o perioadă de minim 6 luni de la data reluării activitătii
5. să fi agreat extinderea perioadei contractuale a contractului de închiriere cu proprietarul centrului comercial pentru minim 6 luni (perioadă egală cu perioada pentru care se acordă sprijin din partea proprietarului), calculat de la data la care contractul poate înceta, din inițiativa oricăreia dintre părți sau de drept.

**Art. 3. -**   **(1)** Prin schema de ajutor de stat se acordă **granturi** unui număr estimat de 3.000 de întreprinderi beneficiare.

**(2)** Bugetul schemei de ajutor de stat este de 160 milioane lei, sumele fiind asigurate de la bugetul de stat prin bugetul Ministerului Economiei, Energiei și Mediului de Afaceri.

**(3)** Valoarea maximă a ajutorului de stat este de 800.000 **euro**/beneficiar, reprezentând **50%** din valoarea cheltuielilor cu chiria fixă raportată la luna februarie, calculată și datorată pentru perioada închisă.

**(4)** Semnarea contractului cu beneficiarul în cadrul schemei se va face până la 31 decembrie 2020, iar plata sumelor până la cel târziu 1 martie 2021.

**(5)**  În procesul de implementare a schemei se utilizează mecanismul plății directe către chiriaș, pe baza principiului „primul venit, primul servit” și conform datelor încărcate în aplicația informatică utilizată pentru înregistrarea și administrarea ajutorului de stat în scopul prezentei scheme.

**(6)** Sumele provenite din această schemă de ajutor de stat și încasate de către beneficiari nu pot face obiectul popririlor si executărilor silite.

**Art. 4. -**   Beneficiarii schemei de ajutor de stat prevăzută de prezenta ordonanță au obligația menținerii activității pentru care a obținut finanțare pentru cel puțin 6 luni de la data semnării contractului prevăzut la art. 3 alin. (4), daca legea îi permite să își desfășoare în condiții normale activitatea.

**Art. 5 -** **(1)** Înregistrarea pentru obținerea ajutorului de stat se realizează prin parcurgerea următoarelor etape de către solicitant:

a) înregistrarea prin accesarea aplicației informatice dedicate acestui program și completarea formularului electronic de înscriere de către solicitant

b) depunerea certificatului de urgentă

c) depunerea declarației pe propria răspundere cu privire la orice ajutor de stat primit pe cadrul temporar pentru ajutor COVID

d) depunerea bilanțului contabil pe anul 2019

e) depunerea on-line a balanțelor de verificare lunare pentru urmărirea trasabilității plăților

f) depunerea on-line a bilanțului contabil semestrial

g) depunerea certificatului de atestare fiscală

h) depunerea contractului de închiriere, în copie, din care să rezulte nivelul chiriei aferente lunii februarie 2020

i) depunerea documentelor doveditoare pentru primirea discount-ului de minim 50% acordat chiriașului în perioada de urgență

j) depunerea documentelor doveditoare pentru acordarea unui discount chiriașului de minim 15% pe o perioadă de minim 6 luni de la reluarea activității, inclusiv prin acordarea facilităților de către centrele comerciale prin trecerea la chiria procentuală

k) depunere declarației pe propria răspundere conform Recomandării Comisiei Europene nr. 4885 final din data de 14.07.2020 privind condiționarea acordării sprijinului financiar public de lipsa unei legături cu jurisdicțiile necooperante în scopuri fiscale condiționează acordarea sprijinului financiar de lipsa legăturilor între jurisdicțiile necooperatiste, din care să rezulte îndeplinirea cumulativă a următoarelor condiții:

(i) nu este rezident în scopuri fiscale sau înmatriculat în temeiul legilor din jurisdicțiile care figurează pe lista Uniunii Europenea jurisdicțiilor necooperante în scopuri fiscale;

(ii) nu este controlat, direct sau indirect, de către acționarii din jurisdicțiile care figurează pe lista Uniunii Europene a jurisdicțiilor necooperante, în funcție de beneficiarul real, astfel cum este definită în art. 3 punctul 6 din Directiva nr. 2015/849 a Parlamentului European și a Consiliului din 20 mai 2015 privind prevenirea utilizării sistemului financiar în scopul spălării banilor sau finanțării terorismului, de modificare a Regulamentului (UE) nr. 648/2012 al Parlamentului European și al Consiliului și de abrogare a Directivei 2005/60/CE a Parlamentului European și a Consiliului și a Directivei 2006/70/CE a Comisiei;

(iii) nu controlează, direct sau indirect, filialele sau nu dețin unități permanente proprii în jurisdicțiile care figurează pe lista Uniunii Europene a jurisdicțiilor necooperante în scopuri fiscale;

(iv) nu împarte dreptul de proprietate cu întreprinderile din jurisdicțiile care figurează pe lista Uniunii Europene a jurisdicțiilor necooperante în scopuri fiscale.

l) primirea în aplicația informatică a mesajului de confirmare a înregistrării solicitării de acordare a ajutorului de stat.

**(2)** După încasarea grantului, chiriașii au obligația să plătească în termen de maxim 5 zile lucrătoare către centrele comerciale 50% din cuantumul chiriei fixe calculată și datorată pentru perioada închisă, dar nu mai mult de 3 x 50% din chiria aferentă lunii februarie 2020.

**Art. 6 (1)** Ajutoarele de stat acordate conform prezentei scheme pot fi cumulate cu alte măsuri de sprijin acordate în baza *Comunicării Comisiei Europene - Cadru temporar pentru măsuri de ajutor de stat de sprijinire a economiei în contextul actualei epidemii de Covid-19* (2020/CE 91 I/01), cu modificările și completările ulterioare, în conformitate cu dispozițiile din secțiunile specifice ale acesteia.

**(2)** Măsurile de ajutor acordate în baza prezentei scheme pot fi cumulate cu ajutoarele care se încadrează în domeniul de aplicare al regulamentelor europene referitoare la ajutoarele de minimis sau cu ajutoarele care se încadrează în domeniul de aplicare al regulamentelor de exceptare pe categorii, cu condiția respectării dispozițiilor și normelor privind cumularea prevăzute în regulamentele respective.

**Art. 7 (1)** Raportarea și monitorizarea ajutoarelor acordate în baza schemei de ajutor se fac în conformitate cu prevederile legislației naționale și europene în vigoare.

**(2)** Ministerul Economiei, Energiei și Mediului de Afaceri are obligația să publice pe site-ul instituției textul integral al schemei de ajutor de stat.

**(3)** Ministerul Economiei, Energiei și Mediului de Afaceri trebuie să păstreze înregistrări detaliate referitoare la toate ajutoarele acordate în cadrul schemei. Aceste înregistrări conțin toate informațiile necesare pentru a stabili dacă sunt respectate criteriile din reglementările europene în domeniu și trebuie păstrate timp de 10 ani de la data acordării ultimului ajutor în cadrul schemei.

**(4)** Beneficiarii ajutorului de stat acordat în baza prezentei scheme trebuie să păstreze toate documentele aferente acestuia timp de 10 ani și sunt obligaţi să le pună la dispoziția Consiliului Concurenței ori de câte ori le sunt solicitate.

**(5)** Ministerul Economiei, Energiei și Mediului de Afaceri, în calitate de furnizor de ajutor de stat, are obligația de a transmite Consiliului Concurenței toate datele și informațiile necesare pentru monitorizarea ajutoarelor de stat la nivel național, în formatul și în termenul prevăzut de Regulamentul privind procedurile de monitorizare a ajutoarelor de stat, pus în aplicare prin Ordinul Președintelui Consiliului Concurenței nr. 175/2007, precum și datele și informațiile necesare pentru întocmirea inventarului ajutoarelor de stat și a rapoartelor și informărilor necesare îndeplinirii obligațiilor României în calitate de stat membru al Uniunii Europene.

**(6)** Ministerul Economiei, Energiei și Mediului de Afaceri are obligația încărcării în Registrul general al ajutoarelor de stat acordate în România (RegAS) a prezentei scheme, precum și a plăților efectuate și a eventualelor recuperări, în conformitate cu prevederile Ordinului Președintelui Consiliului Concurentei nr. 437/2016 pentru punerea în aplicare a Regulamentului privind registrul ajutoarelor de stat.

**(7)** Ministerul Economiei, Energiei și Mediului de Afaceri, în calitate de furnizor de ajutor de stat, publică informațiile relevante cu privire la fiecare ajutor individual acordat în temeiul prezentei scheme pe site-ul web al instituției și asigură furnizarea informațiilor către Consiliul Concurenței în vederea publicării pe site-ul dedicat ajutoarelor de stat, în termen de 12 luni de la data acordării.

**(8)** Ministerul Economiei, Energiei și Mediului de Afaceri, în calitate de furnizor de ajutor de stat, furnizează Consiliului Concurenței informațiile necesare pentru întocmirea rapoartelor anuale, pe care acesta le prezintă Comisiei Europene.

**(9)** Până la 31 decembrie 2020, Ministerul Economiei, Energiei și Mediului de Afaceri, în calitate de furnizor de ajutor de stat, transmite prin intermediul Consiliului Concurenței către Comisia Europeană o listă a măsurilor instituite în baza prezentei scheme.

**Art. 8. -**   **(1)** Furnizorul ajutoarelor de stat și de minimis monitorizează respectarea condițiilor de eligibilitate pe toată durata de derulare a Schemei, iar în situația în care constată nerespectarea acestor criterii, întreprinde toate demersurile necesare pentru recuperarea ajutorului acordat, inclusiv a dobânzilor aferente, calculate conform prevederilor legislației în vigoare.Recuperarea ajutorului de stat se va efectua potrivit prevederilor Ordonanței de Urgență a Guvernului [nr. 77/2014](act:408829%200) privind procedurile naţionale în domeniul ajutorului de stat, precum și pentru modificarea și completarea Legii concurenței [nr. 21/1996](act:966156%200), aprobată cu modificări și completări prin Legea [nr. 20/2015](act:585533%200), cu modificările ulterioare.  Ajutorul de stat care trebuie recuperat include și dobânda aferentă, datorată de la data plății până la data recuperării. Rata dobânzii aplicabile este cea stabilită potrivit prevederilor Regulamentul (UE) 2015/1598 al Consiliului din 13 iulie 2015 de stabilire a normelor de aplicare a art. 108 din Tratatul de funcționare al Uniunii Europene, publicat în Jurnalul Oficial al Uniunii Europene seria L, nr. 248 din 24 septembrie 2015.

**(2)** Ajutorul de stat se recuperează în integralitate și în situațiile în care beneficiarii:

a) nu au respectat obligația menținerii activității în condițiile art. 4,

b) au făcut declaraţii incomplete sau neconforme cu realitatea pentru a obţine ajutorul de stat

c) beneficiarii au schimbat destinaţia ajutorului de stat

d) dacă nu au respectat obligațiile prevăzute în contractul de finanțare se recuperează total ajutorul de stat acordat.

**Art. 9** – Ghidul de implementare se aprobă prin ordin al ministrului economiei, energiei și mediului de afaceri și se publică în Monitorul Oficial, Partea I.

|  |  |
| --- | --- |
|  |  |

**Prim ministru**

**ludovic orban**